[pic] | KOMISIJA EVROPSKIH SKUPNOSTI |

Bruselj, 16.7.2009

COM(2009) 371 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

OBRAZLOŽITVENI MEMORANDUM

Medinstitucionalni sporazum z dne 17. maja 2006[1] omogoča uporabo sredstev Evropskega sklada za prilagoditev globalizaciji na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira. Pravila o upravičenosti do prispevkov iz Sklada določa Uredba (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Službe Komisije so v skladu z Uredbo (ES) št. 1927/2006 ter zlasti členi 2, 3, 4, 5 in 6 Uredbe temeljito proučile obe vlogi, ki sta ju predložili Španija in Portugalska.

Povzetek najpomembnejših elementov ocene je naslednji:

Zadeva EGF/2008/005 ES/Cataluña

1. Komisija je vlogo od španskih organov prejela 29. decembra 2008, dodatne informacije, ki so vlogo dopolnile, pa je država članica poslala do 13. marca 2009. Temeljila je na posebnih merilih za pomoč iz člena 2(b) Uredbe (ES) št. 1927/2006 in je bila predložena v roku 10 tednov, ki ga določa člen 5 Uredbe.

2. Španija je predložila vlogo na podlagi merila za pomoč iz člena 2(b) Uredbe (ES) št. 1927/2006, po katerem je potrebno vsaj 1 000 presežnih delavcev v obdobju devetih mesecev v sektorju iz oddelka NACE 2 Rev. 2[3] (statistična klasifikacija gospodarskih dejavnosti) v eni regiji ali dveh sosednjih regijah po ravni NUTS II (nomenklatura statističnih teritorialnih enot). V vlogi je navedeno, da je bilo v 30 podjetjih, razvrščenih v oddelek 13 (proizvodnja tekstilij) po klasifikaciji NACE (revizija 2), skupaj odpuščenih 1 269 presežnih delavcev v referenčnem obdobju devetih mesecev (od 28. februarja 2008 do 27. oktobra 2008). Iz vloge je bilo tudi razvidno, da je bilo v nadaljnjih dveh mesecih po referenčnem obdobju odpuščenih še 451 presežnih delavcev.

3. Analiza povezav med odpuščanjem presežnih delavcev in velikimi strukturnimi spremembami v svetovnih trgovinskih tokovih temelji na naslednjih informacijah. Zaradi vse večje odprtosti svetovnega trga za tekstil po izteku veljavnosti sporazuma Svetovne trgovinske organizacije o tekstilu konec leta 2004 so lahko uvoženi proizvodi proizvajalcev, ki so prodajali po nižjih cenah, zlasti iz Azije in Severne Afrike, nadomestili proizvodnjo Skupnosti. Da bi vzpostavila povezavo med presežnimi delavci in velikimi strukturnimi spremembami v svetovnih trgovinskih tokovih, Španija na podlagi statističnih podatkov Eurostata o trgovini trdi, da se je trgovinska bilanca Skupnosti na področju tekstila v obdobju 2004–2007 občutno poslabšala. Čeprav se je izvoz tekstilnih proizvodov Skupnosti v tem obdobju povečal za 10 %, se je njihov uvoz v Skupnost povečal za 21 %, in sicer s 73 milijard EUR na 88 milijard EUR, kar pomeni, da se tržni delež tekstilnih proizvodov Skupnosti zmanjšuje, saj se je v istem obdobju povečal le za 4 milijarde EUR.

4. Nedavna moč eura glede na ameriški dolar je še okrepila negativne učinke na izvoz tekstilnih proizvodov, izdelanih v Skupnosti, spodbudila pa je uvoz tekstilnih proizvodov v Skupnost, izdelanih v državah v dolarskem območju.

Vloga se nanaša na delovno intenzivnost v tekstilnem sektorju in s tem na njegovo občutljivost na stroške, ki ne spadajo v plačo, kot so stroški socialne zaščite v Skupnosti, zaradi katerih imajo proizvodi iz uvoza iz držav, kjer so plače nizke in ki so brez ravni socialne zaščite Skupnosti, prednost tako v Skupnosti kot tudi na svetovnem trgu.

5. Lokalni in regionalni učinki, kakor so opisani v vlogi:

Vsa ozemlja, na katerih se pojavljajo presežni delavci, so v avtonomni pokrajini Kataloniji, najbolj pa je prizadetih dvanajst okrajev (t. i. comarques ) v sosednjih provincah Barceloni in Gironi: Alt Penedès, Anoia, Bages, Baix Llobregat, Barcelonès, Conca de Barberà, Garrotxa, Gironès, La Selva, Maresme, Osona, Ripollès in Vallès Occidental. Izmed teh dvanajstih okrajev so jih pet odpuščanja presežnih delavcev še posebno prizadela, saj so v njih območja z zelo veliko koncentracijo tekstilnih podjetij. Največ presežnih delavcev je bilo v referenčnem obdobju odpuščenih v naslednjih okrajih: Maresme (tri zaprta podjetja in 290 presežnih delavcev), Bages (tri zaprta podjetja in 279 presežnih delavcev), Gironès-La Selva (tri zaprta podjetja in 246 presežnih delavcev), in Vallès Occidental (181 presežnih delavcev v devetih podjetjih).

V Kataloniji se je število brezposelnih delavcev v tekstilni industriji v zadnjih petih letih bistveno povečalo. Njihovo število se je med letoma 2004 in 2008 povečalo za 42 %, v zadnjem letu, za katero so na voljo primerljivi podatki, pa za 14,5 %. Ker je sektor skoncentriran na nekaj območjih, je učinek na lokalni ravni večji, kot kažejo ti podatki. V nekaterih od prizadetih okrajev delež celotnega brezposelnega prebivalstva v tekstilnem sektorju presega 50 % celotnega števila za vse industrijske sektorje (npr. Maresme, kjer je 56 % vseh brezposelnih v industriji iz tekstilnega sektorja, ali Ripollès, za katerega ta številka znaša 51 %). Delež tekstilnih delavcev v primerjavi z vsemi brezposelnimi skupaj v šestih okrajih presega 10 %, v okraju Ripollès pa znaša 20 %.

Presežni delavci, navedeni v vlogi Španije, so večinoma, vendar ne v celoti, zajeti v teh številkah. Zajeti niso tisti, ki so bili odpuščeni po referenčnem obdobju za vlogo, kar pomeni, da so učinki odpuščanja presežnih delavcev v tekstilnem sektorju močnejši, kot kažejo številke o brezposelnih, in da je za presežne delavce znotraj te panoge malo možnosti za ponovno zaposlitev. Ker je nekaj okrajev močno odvisnih od tekstilnega sektorja bodo učinki na lokalno gospodarstvo veliki. V okraju Maresme tekstilni sektor pomeni več kot 25 % proizvodnje lokalne industrije. V okraju Anoia je ta delež 28,4-odstoten.

V navedenih okoliščinah se lahko torej obravnava, da ima odpuščanje presežnih delavcev izrazito negativen učinek na lokalno gospodarstvo.

6. Od 1 720 odpuščenih presežnih delavcev jih je nekaj našlo drugo zaposlitev ali pa so na usposabljanju, ki ga ne pokriva sveženj, za katerega je bilo predlagano financiranje ESPG. Španija se je zato odločila, da pomoč nameni skupaj 1 100 delavcem.

7. Kar zadeva izpolnjevanje meril iz člena 6 Uredbe (ES) št. 1927/2006, je vloga vsebovala naslednje podatke: Španski organi so potrdili, da finančni prispevek ESPG ne nadomešča ukrepov, za katere so odgovorne družbe na podlagi nacionalne zakonodaje ali kolektivnih sporazumov, ter dokazali, da ti ukrepi pomenijo pomoč za posamezne delavce in se ne bodo uporabili za prestrukturiranje družb ali sektorjev. Španski organi so potrdili, da upravičeni ukrepi ne prejemajo pomoči iz drugih finančnih instrumentov Skupnosti.

Zaradi zgoraj navedenih razlogov se predlaga, da se sprejme vloga EGF/2008/005 ES/Cataluña , ki jo je predložila Španija v zvezi z odpuščanjem presežnih delavcev v podjetjih, ki se ukvarjajo s predelovalnimi dejavnostmi, v sektorju iz oddelka 13 („proizvodnja tekstilij“) NACE (revizija 2) v Kataloniji (ES51), ki je regija NUTS II, ker so bili zagotovljeni dokazi, da je to odpuščanje presežnih delavcev posledica velikih strukturnih sprememb v svetovnih trgovinskih tokovih, ki so privedle do hudih gospodarskih motenj, kar vpliva na zaposlovanje in lokalno gospodarstvo. Predlagan je bil usklajen sveženj upravičenih prilagojenih storitev, od tega zaprošeni prispevek ESPG znaša 3 306 750 EUR .

EGF/2009/001 PT/Norte-Centro

8. Komisija je vlogo od portugalskih organov prejela 23. januarja 2009. Temeljila je na posebnih merilih za pomoč iz člena 2(b) Uredbe (ES) št. 1927/2006 in je bila predložena v roku 10 tednov, ki ga določa člen 5 Uredbe.

9. Portugalska je predložila vlogo na podlagi meril za pomoč iz člena 2(b) Uredbe (ES) št. 1927/2006, po katerem je potrebno vsaj 1 000 presežnih delavcev v obdobju devetih mesecev v sektorju iz oddelka NACE 2 Rev. 2 v eni regiji ali dveh sosednjih regijah po ravni NUTS II. V vlogi je navedeno, da je bilo v 49 podjetjih, razvrščenih v oddelek 13 (proizvodnja tekstilij) po klasifikaciji NACE (revizija 2), odpuščenih 1 588 delavcev v referenčnem obdobju devetih mesecev (od 16. februarja 2008 do 15. novembra 2008). Izmed 49 podjetij, vključenih v vlogi, jih je 39 iz regije Norte (1 413 presežnih delavcev) in 10 iz regije Centro (175 presežnih delavcev). V desetih tednih po referenčnem obdobju je bilo odpuščenih še 138 presežnih delavcev iz 17 od teh podjetij.

10. Analiza povezav med odpuščanjem presežnih delavcev in velikimi strukturnimi spremembami v svetovnih trgovinskih tokovih temelji na naslednjih informacijah. Portugalska trdi, da je odpuščanje presežnih delavcev del splošnega gibanja v industriji oblačil in modnih dodatkov v Skupnosti, v skladu s katerim se proizvodnja seli v cenejše države zunaj Skupnosti, kot so Kitajska, Indija in Turčija.

Poleg tega še poudarja, da je po podatkih Eurostata[4] v severni regiji Portugalske raven specializacije za sektor tekstila in oblačil v EU-27 v smislu zaposlovanja največja, tj. v tej regiji ta sektor pomeni več kot 14 % delovne sile.

11. Tudi statistični podatki o zunanji trgovini EU-27 iz Eurostata[5], ki so prikazani v spodnji razpredelnici, kažejo na vse večji uvoz tekstila, saj je delež rasti uvoza med letoma 2004 in 2007 18,4-odstoten, kar pomeni, da je štirikrat večji kot rast izvoza.

Tekstil (v mio. EUR) | 2004 | 2005 | 2006 | 2007 | Rast (v %) 2004 / 2007 |

Uvoz | 17,610 | 18,074 | 19,867 | 20,855 | 18,4 |

Izvoz | 18,537 | 18,482 | 19,218 | 19,380 | 4,6 |

Stanje | 927 | 408 | –649 | –1,475 |

Glavni dobavitelj je bila Kitajska (povečanje za 66,8 % med letoma 2004 in 2007), ki so ji sledile še druga gospodarstva v vzponu, kot je Turčija (+20,7 %), Indija (+21,2 %) in Pakistan (+9,4 %). To povišanje je mogoče v glavnem pripisati izteku veljavnosti sporazuma Svetovne trgovinske organizacije o tekstilu konec leta 2004. Uvoz iz Kitajske je leta 2007 pomenil 26 % vrednosti skupnega uvoza tekstila v Skupnost.

12. Lokalni in regionalni učinki, kakor so opisani v vlogi:V vlogi je opisan vpliv presežnih delavcev na regionalni trg dela. Kar zadeva lokalno raven, je v vlogi navedeno, da so imele novembra 2008 občine, ki jih je brezposelnost v tekstilnem sektorju najbolj prizadela (npr. Guimaraes z 9,0 % in Santo Tirso z 11,7 %), veliko večje stopnje brezposelnosti kot je znašalo povprečje za celinsko Portugalsko (5,8 %) ali celo za regijo Norte v celoti (7,0 %). Poleg tega je razvidno, da je na območjih, ki so še posebno odvisna od tekstilne proizvodnje, malo drugih priložnosti za delo, ki bi bile lahko dostopne za odpuščene presežne delavce. Glede brezposelnosti v portugalskem tekstilnem sektorju pa je omenjeno, da 97,8 % celotne številke brezposelnih izhaja iz regij Norte in Centro skupaj.

V obeh regijah so narasle nove registracije brezposelnih v tekstilnem sektorju, pri čemer sta bili posebno izraziti rasti v juliju in septembru 2008 (tj. med referenčnim obdobjem), ki sta znašali 67,7 % oziroma 49,1 % glede na enaka meseca prejšnje leto.

V navedenih okoliščinah se lahko torej obravnava, da ima odpuščanje presežnih delavcev izrazito negativen učinek na lokalno in regionalno gospodarstvo.

13. Portugalski organi na podlagi pridobljenih izkušenj menijo, da lahko od 1 504 delavcev, ki so upravičeni do ukrepov ESPG, okoli 30 % bodisi najde drugo službo brez podpore ukrepov ESPG bodisi se umakne iz trga dela. Sveženj ukrepov ESPG je zato namenjen povprečno 1 000 delavcem in je razporejen v celotnem obdobju njegovega izvajanja.

14. Kar zadeva izpolnjevanje meril iz člena 6 Uredbe (ES) št. 1927/2006, je vloga vsebovala naslednje podatke: Portugalski organi so potrdili, da finančni prispevek iz ESPG ne nadomešča ukrepov, za katere so odgovorne družbe na podlagi nacionalne zakonodaje ali kolektivnih sporazumov. Portugalski organi so zagotovili, da ti ukrepi pomenijo pomoč za posamezne delavce in se ne bodo uporabljali za prestrukturiranje družb ali sektorjev. Portugalski organi so potrdili, da upravičeni ukrepi ne prejemajo pomoči iz drugih finančnih instrumentov Skupnosti.

Zaradi zgoraj navedenih razlogov se predlaga, da se sprejme vloga EGF/2009/001 PT/Norte-Centro , ki jo je predložila Portugalska v zvezi z odpuščanjem presežnih delavcev v 49 podjetjih v sektorju iz oddelka 13 (tekstil) NACE v dveh sosednjih regijah Norte in Centro na Portugalskem (regiji NUTS II PT11 in PT16), ker so bili zagotovljeni dokazi, da je to odpuščanje presežnih delavcev posledica velikih strukturnih sprememb v svetovnih trgovinskih tokovih, ki so privedle do hudih gospodarskih motenj, kar vpliva na zaposlovanje in lokalno gospodarstvo. Predlagan je bil usklajen sveženj upravičenih prilagojenih storitev, od tega zaprošeni prispevek ESPG znaša 832 800 EUR .

Financiranje

Skupni letni proračun, ki je na voljo za ESPG, znaša 500 milijonov EUR. Znesek v višini 3 384 300 EUR se je že uporabil za prejšnje vloge v letu 2009, na voljo pa je ostalo še 496 615 700 EUR.

Dodelitev sredstev, ki jo predlaga Komisija v okviru Sklada, temelji na podatkih, ki jih je dala na voljo prosilka.

Na podlagi vlog za podporo iz Sklada, ki sta jih predložili Španija in Portugalska in v katerih navajata, da je bila prizadeta tekstilna industrija, so usklajeni svežnji prilagojenih storitev, predvideni za financiranje, skupaj ocenjeni na naslednje zneske:

(v EUR) |

Španija/Cataluña | 3 306 750 |

Portugalska / Centro-Norte | 832 800 |

Skupaj | 4 139 550 |

Po proučitvi teh vlog[6] in ob upoštevanju najvišjega možnega zneska donacije iz Sklada, določenega v skladu s členom 10 Uredbe (ES) št. 1927/2006, pa tudi možnosti za prerazporeditev proračunskih sredstev Komisija predlaga uporabo ESPG v skupnem znesku 4 139 550 EUR , ki se dodeli v okviru razdelka 1a finančnega okvira.

Ta znesek podpore bo več kot 25 % letnega največjega zneska, namenjenega ESPG, pustil na voljo za dodelitve v zadnjih štirih mesecih leta 2009, kot določa člen 12(6) Uredbe (ES) št. 1927/2006.

Komisija s predstavitvijo tega predloga za uporabo Sklada začenja poenostavljeni postopek tristranskih pogovorov, kakor zahteva točka 28 Medinstitucionalnega sporazuma z dne 17. maja 2006, za pridobitev soglasja obeh vej proračunskega organa glede potrebe po uporabi Sklada in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga o uporabi sredstev, naj o svojih namerah obvesti drugo vejo in Komisijo.

V primeru nestrinjanja ene od obeh vej proračunskega organa bo sklican uraden tristranski sestanek.

Komisija bo predložila tudi zahtevek prerazporeditve za vnos posebnih odobritev za prevzem obveznosti in odobritev plačil v proračun za leto 2009, kakor zahteva točka 28 Medinstitucionalnega sporazuma z dne 17. maja 2006.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[7] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[8] ter zlasti člena 12(3) Uredbe,

ob upoštevanju predloga Komisije[9],

ob upoštevanju naslednjega:

(1) Evropski sklad za prilagoditev globalizaciji (v nadaljnjem besedilu: ESPG) je bil ustanovljen za zagotavljanje dodatne podpore presežnim delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela.

(2) Medinstitucionalni sporazum z dne 17. maja 2006 omogoča uporabo sredstev tega sklada do letne zgornje meje v višini 500 milijonov EUR.

(3) Španija je vlogo za uporabo sredstev iz ESPG v zvezi s presežnimi delavci v tekstilnem sektorju predložila 29. decembra 2008. Ta vloga izpolnjuje zahteve za določitev finančnih prispevkov, kakor je določeno v členu 10 Uredbe (ES) št. 1927/2006, zato Komisija predlaga, da se uporabi znesek v višini 3 306 750 EUR.

(4) Portugalska je vlogo za uporabo sredstev iz ESPG v zvezi s presežnimi delavci v tekstilnem sektorju predložila 23. januarja 2009. Ta vloga izpolnjuje zahteve za določitev finančnih prispevkov, kakor je določeno v členu 10 Uredbe (ES) št. 1927/2006, zato Komisija predlaga, da se uporabi znesek v višini 832 800 EUR.

(5) Zato je treba uporabiti sredstva ESPG, da se zagotovi finančni prispevek za vlogi, ki sta ju predložili Španija in Portugalska –

SKLENILA:

Člen 1

V okviru splošnega proračuna Evropske unije za proračunsko leto 2009 se iz Evropskega sklada za prilagoditev globalizaciji uporabi vsota 4 139 550 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] Uredba (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih, UL L 393, 30.12.2006, str. 1.

[4] EUROSTAT, Statistics in Focus, 37/2008, http://epp.eurostat.ec.europa.eu/cache/ITY_OFFPUB/KS-SF-08-037/EN/KS-SF-08-037-EN.PDF, str. 4.

[5] Že navedeno v Sporočilu Komisije o vlogah za uporabo sredstev Evropskega sklada za prilagoditev globalizaciji, ki jih je predložila Italija (SEC(2008) 2414), v katerem je navedena analiza Komisije v zvezi s temi vlogami.

[6] Sporočilo Komisije o vlogah za uporabo sredstev Evropskega sklada za prilagoditev globalizaciji, ki sta jih predložili Španija (SEC(2009) 826) in Portugalska (SEC(2009) 824), v katerem je navedena analiza Komisije v zvezi s temi vlogami.

[7] UL C 139, 14.6.2006, str. 1.

[8] UL L 406, 30.12.2006, str. 1.

[9] UL C […], […], str. […].